SA egskeidingsyfer styg tydens inperking - Jou Gesin | Solidariteit WêreldJou Gesin | Solidariteit Wêreld
Tuis › Artikels › SA egskeidingsyfer styg tydens inperking
SA egskeidingsyfer styg tydens inperking
Covid-19 en die daaropvolgende nasionale inperking het meer spanning in ons alledaagse lewens veroorsaak. Met betrekking tot verhoudings is dit des te meer so. Egskeiding is aan die styg. Dit is die indruk wat baie mediaberigte oordra, wat suggereer dat die huwelik besig is om te verkrummel onder die druk van inperkings, werkverliese, skole wat sluit, en die algemene onsekerheid van 2020, wat oorspoel na 2021.
Baie egpare erken die wêreldwye pandemie het hulle gedwing om hulle verhoudings te herevalueer en tot gevolg gehad het dat hulle dikwels vir watter rede ook al besluit het om uitmekaar te gaan.
Suid-Afrika is 83ste op die lys van 154 lande vir egskeiding. Volgens statistieke het Suid-Afrikaners veelvuldige redes vir egskeiding, maar die meeste daarvan is nie spesifiek gekoppel aan die pandemie nie. Die gewildste enkel rede is: "Daar is geen liefde, respek of toegeneentheid tussen die partye nie."
In Suid-Afrika was daar 'n 20% toename in aansoeke om egskeidings sedert vlak 4, volgens die regsfirma DIY Legal se analise van beskikbare data. Tydens vlak 5 was daar 'n groter belangstelling om egskeidingsprosedures te begin, maar aangesien dit onmoontlik was, het die meerderheid gewag totdat die inperking gelig is om die volgende stap te neem.
"Met betrekking tot internasionale neigings blyk Suid-Afrika in lyn met die kurwe te wees," sê DIY Legal, en verduidelik dat die hoof oorsaak van egskeidings was dat egpare tydens die inperking besef het dat hulle in werklikheid nie meer lief was vir mekaar nie.
In data gepubliseer in 2019 het Statistiek SA onthul dat vier uit elke 10 huwelike in die land in egskeiding eindig. Hulle het data van 2017 tot 2018 bestudeer, waartydens daar 25 390 egskeidings was. Die aantal siviele huwelike geregistreer in 2018 het egter aangedui dat Suid-Afrikaners steeds in die huwelik glo. 'n Totaal van 186 522 siviele huwelike is in daardie jaar voltrek, wat meer is as die 135 458 in 2017.
Daar is baie redes waarom egpare wil skei. Die inperking het daartoe gelei dat hierdie redes vermeerder het. Finansiële onsekerheid weens afleggings en maatskappye wat sluit, kommunikasiekwessies soos skuld wat skelm deur een huweliksmaat aangegaan word en geskille oor hoe die inperkingsregulasies nagekom moet word, huishoudelike kwessies soos ouers wat van die huis af werk, kinders wat tuis moet skoolgaan, onenigheid oor die verdeling van huishoudelike pligte, 'n toename in dwelm- en drankmisbruik en huishoudelike geweld is tans veral problematies. Nuwe stressors sluit in beduidende verskille in opinies oor hoe die regering die inperking hanteer. Selfs egpare met sterk huwelike het al gesien hoe hulle verhoudings getoets word met al die bykomende stressors tydens die pandemie.
Daar is egter darem goeie nuus oor die status van huwelike in 2020, wat oorgaan in 2021.
Terwyl sommige egpare dit moeilik vind, dui die meerderheid mans en vroue aan dat hulle verbintenisse in 2020 sterker was. Volgens die American Family Survey (AFS), 'n nuwe opname van Amerikaanse gesinne uitgevoer deur Deseret News/Center for the Study of Elections and Democracy, het 58% van getroude mans en vroue gesê die pandemie het tot groter waardering van hulle huwelikmaat gelei, terwyl 51% gesê het dat hulle verbintenis tot hulle huwelik verdiep het. Die AFS het voorts gevind dat die persentasie egpare wat aangedui het dat hulle huwelik in die moeilikheid was, van 40% in 2019 gedaal het tot 29% in 2020.
Wanneer ons met massiewe sosiale omwenteling gekonfronteer word, ontwikkel ons dikwels 'n dieper waardering vir ons gesinne – ons huweliksmaats ingesluit. Baie egpare wat dit deur hierdie pandemie maak, se huwelike sal waarskynlik sterker en meer stabiel aan die anderkant uitkom, en dit is 'n bietjie goeie nuus wat ons kan wegneem uit 2020 se meestal slegte nuus.
Lifestyle Reporter. SA divorce rate 'on the rise during lockdown.' https:/www.iol.co.za/ Saturday-star/news/Unprecedented-spike-in-divorce during lockdown.
Nkosi, B. https:/www/iol.co.za/news/data-shows-that-divorce-increased-by-20-in-sa-since-lockdown-level-4.